CELEX: 32014R0704
Language: et
Date: 2014-06-25 00:00:00
Title: Komisjoni määrus (EL) nr 704/2014, 25. juuni 2014 , millega muudetakse määrust (EL) nr 211/2013, milles käsitletakse idandite ja idandite kasvatamiseks ette nähtud seemnete liitu importimiseks kehtestatud sertifitseerimisnõudeid  EMPs kohaldatav tekst

26.6.2014   
            
            
               ET
            
            
               Euroopa Liidu Teataja
            
            
               L 186/49
            
         KOMISJONI MÄÄRUS (EL) nr 704/2014,
   25. juuni 2014,
   millega muudetakse määrust (EL) nr 211/2013, milles käsitletakse idandite ja idandite kasvatamiseks ette nähtud seemnete liitu importimiseks kehtestatud sertifitseerimisnõudeid
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (1) eriti selle artikli 48 lõiget 1,
   ning arvestades järgmist:
   
               (1)
            
            
               Komisjoni määruses (EL) nr 211/2013 (2) on sätestatud idandite ja idandite kasvatamiseks ette nähtud seemnete sertifitseerimisnõuded.
            
         
               (2)
            
            
               Komisjoni kontrollitalituste (Toidu- ja Veterinaaramet) korraldatud viimaste auditite jooksul kolmandates riikides täheldati mõningaid puudusi. Kõnealused puudused on seotud pädevate asutuste suutlikkusega tõendada, et idandite kasvatamiseks ette nähtud seemned on toodetud kooskõlas Euroopa Parlamendi ja nõukogu määrusega (EÜ) nr 852/2004, (3) eelkõige kooskõlas kõnealuse määruse I lisa A osas esmatootmise ja sellega seotud toimingute suhtes sätestatud üldiste hügieeninõuetega.
            
         
               (3)
            
            
               Selleks et säilitada tarbijakaitse kõrgeim tase sel ajal, kui kolmandad riigid võtavad vajalikke parandusmeetmeid tugeva sertifitseerimissüsteemi loomiseks, on asjakohane lubada päritoluriigis alternatiivina asendada esmatootmise suhtes kehtestatud üldiseid hügieeninõudeid käsitlev sertifitseerimisnõue idandite kasvatamiseks ette nähtud seemnete mikrobioloogilise testiga enne seemnete liitu eksportimist. Sel põhjusel tuleb ka muuta määruse (EL) nr 211/2013 lisas esitatud näidissertifikaati.
            
         
               (4)
            
            
               Kõnealune meede peaks kehtima seni, kuni kolmandad riigid on esitanud vajalikud tagatised selle kohta, et puudused on kõrvaldatud.
            
         
               (5)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EL) nr 211/2013 muudetakse järgmiselt.
   
               1)
            
            
               Artikkel 3 asendatakse järgmisega:
               „Artikkel 3
               Sertifitseerimisnõue
               1.   Liitu imporditud idandite ja idandite kasvatamiseks ette nähtud seemnete saadetistel, mis pärinevad või on saadetud kolmandast riigist, peab olema kaasas käesolevas lisas esitatud näidisele vastav sertifikaat, mis tõendab, et idandid ja seemned toodeti tingimustes, mis vastavad esmatootmiseks ja määruse (EÜ) nr 852/2004 I lisa A osas sätestatud seonduvateks tegevusteks ette nähtud üldistele hügieeninõuetele, ning et idandid toodeti tingimustes, mis vastavad rakendusmääruses (EL) nr 208/2013 (4) sätestatud jälgitavusnõuetele, need on toodetud asutustes, mis on heaks kiidetud komisjoni määruse (EL) nr 210/2013 (5) artiklis 2 sätestatud nõuete kohaselt ja vastavad määruse (EÜ) nr 2073/2005 I lisas sätestatud mikrobioloogilistele kriteeriumidele.
               Sertifikaat ning vajaduse korral käesoleva artikli lõike 4 kohase enterobakterite suhtes tehtud mikrobioloogilise testi tulemused peavad olema koostatud kolmanda lähetava riigi keeles või keeltes ning selle liikmesriigi keeles, kus kaup ELi imporditakse, või sellel peab kaasas olema kinnitatud tõlge nimetatud keelde või keeltesse. Kui sihtliikmesriik seda nõuab, peab sertifikaatidega kaasas olema ka kinnitatud tõlge kõnealuse liikmesriigi keelde või keeltesse. Liikmesriik võib siiski nõustuda ka liidu mõne muu ametliku keele kasutamisega kui tema oma keel.
               2.   Sertifikaadi originaal peab olema saadetisega kaasas sertifikaadil osutatud sihtkohani jõudmiseni.
               3.   Juhul kui saadetis jagatakse mitmeks osaks, peab sertifikaadi koopia olema kaasas saadetise iga osaga.
               4.   Erandina lõikes 1 sätestatud nõudest ametlikult kinnitada, et seemned on toodetud kooskõlas määruse (EÜ) nr 852/2004 sätetega, ning kuni 1. juulini 2015 võivad liitu eksporditavad idandamiseks ette nähtud seemnesaadetised läbida mikrobioloogilise testi enterobakterite suhtes, et kontrollida tootmise hügieeninõudeid enne eksportimist. Kõnealuste mikrobioloogiliste testide tulemused ei tohi ületada 1 000 cfu/g.
               5.   Pädevate asutuste nõudmisel peavad idandite kasvatamiseks imporditud seemneid kasutavad toidukäitlejad esitama sertifikaadi ja vajaduse korral selliste testide tulemused.
               
                  (4)  Komisjoni määrus (EL) nr 208/2013, 11. märts 2013, idandite ja idandite tootmiseks ettenähtud seemnete jälgitavuse nõuete kohta (ELT L 68, 12.3.2013, lk 16)."
						
               
                  (5)  Komisjoni määrus (EL) nr 210/2013, 11. märts 2013, idusid tootvate ettevõtete tunnustamise kohta vastavalt Euroopa Parlamendi ja nõukogu määrusele (EÜ) nr 852/2004 (ELT L 68, 12.3.2013, lk 24).”"
						
            
         
               2)
            
            
               Artikkel 4 jäetakse välja.
            
         
               3)
            
            
               Lisas esitatud näidissertifikaat idandite või idandite kasvatamiseks ette nähtud seemnete importimiseks asendatakse käesoleva määruse lisaga.
            
         Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. juuni 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 165, 30.4.2004, lk 1.
   
      (2)  Komisjoni määrus (EL) nr 211/2013, 11. märts 2013, milles käsitletakse idandite ja idandite kasvatamiseks ette nähtud seemnete liitu importimiseks kehtestatud sertifitseerimisnõudeid (ELT L 68, 12.3.2013, lk 26).
   
      (3)  Euroopa Parlamendi ja nõukogu määrus (EÜ) nr 852/2004, 29. aprill 2004, toiduainete hügieeni kohta (ELT L 139, 30.4.2004, lk 1).
   
      LISA
      „NÄIDISSERTIFIKAAT IDANDITE VÕI IDANDITE KASVATAMISEKS ETTE NÄHTUD SEEMNETE IMPORTIMISEKS